*****

ΚΑΝΟΝΙΣΜΟΣ (ΕΟΚ) αριθ. 20/82 ΤΗΣ ΕΠΙΤΡΟΠΗΣ

της 6ης Ιανουαρίου 1982

περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα του προβείου και αιγείου κρέατος

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 1837/80 του Συμβουλίου της 27ης Ιουνίου 1980 περί κοινής οργανώσεως αγοράς στον τομέα του αιγοπροβείου κρέατος (1), όπως τροποποιήθηκε τελευταία από τον κανονισμό (ΕΟΚ) αριθ. 899/81 (2), και ιδίως το άρθρο 16 παράγραφος 2,

Εκτιμώντας:

ότι, δυνάμει του άρθρου 16 παράγραφος 1 του κανονισμού (ΕΟΚ) αριθ. 1837/80, όλες οι εισαγωγές στην Κοινότητα και όλες οι εξαγωγές, εκτός εκείνης των προϊόντων που προβλέπονται στο άρθρο 1 υπό γ του ίδιου κανονισμού, υπόκεινται στην υποβολή πιστοποιητικού· ότι είναι αναγκαίο να θεσπισθούν οι ειδικές λεπτομέρειες εφαρμογής του καθεστώτος αυτού· ότι οι λεπτομέρειες αυτές είναι είτε συμπληρωματικές είτε αποκλίνουσες από τις διατάξεις του κανονισμού (ΕΟΚ) αριθ. 3183/80 (3), όπως τροποποιήθηκε τελευταία από τον κανονισμό (ΕΟΚ) αριθ. 2646/81 (4)·

ότι, δυνάμει του άρθρου 16 παράγραφος 1 τρίτο εδάφιο του κανονισμού (ΕΟΚ) αριθ. 1837/80, η έκδοση των πιστοποιητικών εξαρτάται από τη σύσταση εγγυήσεως· ότι είναι αναγκαίο να καθορισθεί το ποσό της εγγυήσεως αυτής·

ότι ο κανονισμός (ΕΟΚ) αριθ. 19/82 (5) της Επιτροπής έχει προβλέψει ειδικούς κανόνες για τις εισαγωγές·

ότι ο παρών κανονισμός επαναλαμβάνει τις διατάξεις του κανονισμού (ΕΟΚ) αριθ. 2666/80 της Επιτροπής (6), όπως τροποποιήθηκε από τον κανονισμό (ΕΟΚ) αριθ. 1553/81 (7)· ότι είναι λοιπόν αναγκαίο να καταργηθεί ο κανονισμός αυτός·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Προβατοειδών και Αιγοειδών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τους ειδικούς κανόνες εφαρμογής του καθεστώτος πιστοποιητικών εισαγωγής και εξαγωγής που έχει συσταθεί από το άρθρο 16 παράγραφος 1 του κανονισμού (ΕΟΚ) αριθ. 1837/80.

Εν τούτοις:

α) για τα προϊόντα που υπάγονται στη διάκριση 02.01 Α IV του Κοινού Δασμολογίου προελεύσεως Αργεντινής, Νέας Ζηλανδίας και Ουρουγουάης·

β) για τα προϊόντα που υπάγονται στις διακρίσεις 01.04 Β και 02.01 Α IV του Κοινού Δασμολογίου προελεύσεως Αυστρίας, Βουλγαρίας, Ουγγαρίας, Ισλανδίας, Πολωνίας, Ρουμανίας και Γιουγκοσλαβίας,

τα πιστοποιητικά εισαγωγής δύνανται να εκδοθούν μόνο υπό τις προϋποθέσεις που προβλέπονται από τον κανονισμό (ΕΟΚ) αριθ. 19/82.

Άρθρο 2

Οι διατάξεις του άρθρου 5 παράγραφος 1 τρίτη περίπτωση του κανονισμού (ΕΟΚ) αριθ. 3183/80 δεν εφαρμόζονται στις εισαγωγές των προϊόντων που υπάγονται στις διακρίσεις 01.04 Β και 02.01 Α IV του Κοινού Δασμολογίου.

Άρθρο 3

1. Το πιστοποιητικό εισαγωγής ισχύει τρείς μήνες από την ημερομηνία εκδόσεώς του κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80.

2. Η αίτηση πιστοποιητικού και το πιστοποιητικό αναφέρουν στο τετραγωνίδιο 14 τη χώρα προελεύσεως του προϊόντος.

Άρθρο 4

1. Το πιστοποιητικό εξαγωγής ισχύει τρείς μήνες από την ημερομηνία εκδόσεώς του κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80.

2. Η αίτηση του πιστοποιητικού και το πιστοποιητικό αναφέρουν στο τετραγωνίδιο 13 τη χώρα προορισμού του προϊόντος.

Άρθρο 5

1. Το ποσοστό της εγγυήσεως σε σχέση με τα πιστοποιητικά εισαγωγής είναι:

- 0,5 ECU κατά κεφαλή για τα ζώντα ζώα,

- 2 ECU ανά 100 χιλιόγραμμα καθαρού βάρους για τα λοιπά προϊόντα.

2. Το ποσοστό της εγγυήσεως σε σχέση με τα πιστοποιητικά εξαγωγής είναι:

- 0,5 ECU κατά κεφαλή για τα ζώντα ζώα,

- 2 ECU ανά 100 χιλιόγραμμα καθαρού βάρους για τα λοιπά προϊόντα.

Άρθρο 6

Τα Κράτη μέλη ανακοινώνουν στην Επιτροπή την 1η, στις 11 και στις 21 κάθε μήνα, με τηλέτυπο, τις ποσότητες, κατά προϊόν και κατά προέλευση ή προορισμό, για τις οποίες έχουν εκδοθεί πιστοποιητικά εισαγωγής και εξαγωγής.

Άρθρο 7

Ο κανονισμός (ΕΟΚ) αριθ. 2666/80 καταργείται.

Άρθρο 8

Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από 1η Ιανουαρίου 1982.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 6 Ιανουαρίου 1982.

Για την Επιτροπή

Poul DALSAGER

Μέλος της Επιτροπής

(1) ΕΕ αριθ. L 183 της 16. 7. 1980, σ. 1.

(2) ΕΕ αριθ. L 90 της 4. 4. 1981, σ. 26.

(3) ΕΕ αριθ. L 338 της 13. 12. 1980, σ. 1.

(4) ΕΕ αριθ. L 259 της 19. 9. 1981, σ. 20.

(5) Βλέπε σελίδα 18 της παρούσας Επίσημης Εφημερίδας.

(6) ΕΕ αριθ. L 276 της 20. 10. 1980, σ. 36.

(7) ΕΕ αριθ. L 152 της 11. 6. 1981, σ. 22.